
Parlamentul  României

Camera  Deputaţilor

   Comisia pentru industrii si servicii

                                                                                                                     Bucureşti, 16.09.2009

                                                                                                                           Nr.23/326/2009

AVIZ

asupra propunerii legislative  pentru modificarea art.19 din Ordonanţa de urgenţă a Guvernului nr.195/2005 privind protecţia mediului


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz, care va fi transmis Comisiei pentru administraţie publică, amenajarea teritoriului şi echilibru ecologic şi Comisiei pentru agricultură, silvicultură, industrie alimentară şi servicii specifice, cu  propunerea legislativă pentru modificarea art.19 din  Ordonanţa de urgenţă a  Guvernului nr.195/2005 privind protecţia mediului, transmisă cu adresa nr.P.L.x 405 din 09 septembrie 2009, înregistrată sub nr.23/326 din 10 septembrie 2009.



Propunerea legislativă are ca obiect de reglementare modificarea şi completarea art.19 din  Ordonanţa de urgenţă a  Guvernului nr.195/2005 privind protecţia mediului, în sensul promovării prin lege şi nu prin hotărâre de Guvern, a acordului de mediu sau a deciziilor de respingere a solicitării, precum şi a autorizaţiei/autorizaţiei integrate de mediu pentru proiectele/activităţile miniere care utilizează substanţe periculoase în procesul de prelucrare şi concentrare, pentru capacităţi de producţie mai mari de 5 milioane de tone/an sau dacă suprafaţa pe care se desfăşoară activitatea este mai mare de 1.000 ha, la propunerea autorităţii publice centrale pentru protecţia mediului. 

Propunerea legislativă a fost respinsă de Senat în şedinţa din 7 septembrie 2009.


Consiliul Legislativ a avizat favorabil proiectul de lege, conform avizului nr.331/14.04.2009, cu observaţii şi propuneri care nu au fost preluate de către iniţiator.



Guvernul prin punctul său de vedere transmis Senatului cu adresa nr. 1166 din 07.05.2009, nu susţine adoptarea acestei propuneri legislative, deoarece nu a fost corelată cu prevederile Legii pentru ratificarea Convenţiei privind accesul la informaţie, participarea publicului la luarea deciziei şi accesul la justiţie în probleme de mediu, semnată la Aarhus la 25 iunie 1998, nr.86/2000, cu modificările şi completările ulterioare.


Propunerea legislativă a fost dezbătută în şedinţa comisiei din data de 16 septembrie 2009.

La dezbaterile asupra propunerii legislative a participat, în calitate de invitat, domnul Dan Cârlan, secretar de stat la Ministerul Mediului.

În urma dezbaterilor, membrii comisiei au hotărât, în unanimitate avizarea negativă  a propunerii legislative  pentru modificarea art.19 din  Ordonanţa de urgenţă a  Guvernului nr.195/2005 privind protecţia mediului.


Prin obiectul şi conţinutul său, proiectul de lege face parte din categoria legilor ordinare.


Potrivit art.75 alin. (1) din Constituţia României, republicată, Camera Deputaţilor este Cameră decizională.

                                                             PREŞEDINTE,

                                                               Iulian Iancu

Expert parlamentar,
Dr.Maria Cristina Bălănescu
